**22 МАЙ 2025 г.**

**Наказателно дело от общ характер №308/2025 година – 9:30 часа**

На 22.05.2025 година, състав на Плевенски окръжен съд разгледа наказателно дело №308/2025 година, образувано на основание обвинителен акт срещу **Д.Ц.Х.** от град Плевен, родена 1972 година, на която са повдигнати две обвинения.

Едното е за това, че през месец октомври 2024 година намерила чужди движими вещи – мъжко портмоне с лични документи, сред които и две дебитни карти, и въпреки че имала как да установи самоличността на собственика, не е предприела действия по връщането им.

Другото обвинение е за това, че с намерените чужди дебитни карти е извършила плащания на обща стойност от 39 лева и направила неуспешен опит да извърши плащане на стойност 66,60 лева.

Подсъдимата е с чисто съдебно минало и е съдействала на органите на разследването.

Съдебното заседание е насрочено като разпоредително и в него е одобрено представено споразумение между Окръжна прокуратура – Плевен и подсъдимата, с което тя признава вината си и й се определя наказание лишаване от свобода за срок от три месеца – условно, с тригодишен изпитателен срок и глоба в размер на 100 лева.

Споразумението не може да бъде обжалвано и влиза в сила незабавно.

**Наказателно дело от общ характер №295/2025 година – 11:00 часа**

На 22.05.2025 година, състав на Плевенски окръжен съд разгледа наказателно дело №295/2025 година, образувано на основание обвинителен акт срещу **В.М.М.** от град Плевен, роден 1964 година.

Той е обвинен в това, че през месец ноември 2024 година, отнел 50 лева от пострадалата с инициали Ю.Х.Б., като я дръпнал от ръцете й и избягал, и в това, че няколко дни по-късно отнел 100 лева от другиго, по същия начин.

Деянията са извършени в условията на опасен рецидив. Подсъдимият е осъждан многократно и е с лоши характеристични данни.

Съдебното заседание е разпоредително и в него се е взело решение делото да се гледа по общия ред, с разпит на свидетелите и вещите лица. Следващото съдебно заседание ще се проведе на 16.06.2025 година, за когато ще бъдат призовани същите.

**Връзки с обществеността 22 май 2025 г.**

**e-mail:** **os\_press@abv.bg**